Елисавета Багряна
Манго и мецана

chitanka.info

Кара Манго мечкаря

меца долу в пазаря.

Манго удря тупана,

скача хоро мецана.

Трам-та, трум-та, трум-та-та!

Надохождат зяпачи,

всеки хвърля петаче.

Меца друса гърбица,

пълни Манго торбица.

Трам-та, трум-та, трум-та-та!

Върнаха се в катуна,

Манго вдигна кратуна —

той се напи, наяде,

а на меца не даде!

Трам-та, трум-та, трум-та-та!

Манго заспа, захърка,

меца въже претърка

и на носа с халката

пак си хвана гората.

Трам-та, трум-та, трум-та-та!

Стана Манго зарана,

гледа — няма мецана…

Па си тупна калпака

и за меца заплака!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.